**Behbahan** (perz. بهبهان) je grad u pokrajini Huzestan na jugozapadu Irana. Prema popisu stanovništva iz 2006. godine u Behbahanu je živjelo 101.178 ljudi.

Geografija
----------

*Glavni članak: Geografija Irana*
Behbahan je geografski smješten u dolini rijeke Marun, oko 170 km jugoistočno od pokrajinskog sjedišta Ahvaza, 100 km istočno od Mahšahera, te 50 km sjeveroistočno od obale Perzijskog zaljeva. Plodna dolina se usporedno s masivom Zagros proteže duljinom od 30-ak km u smjeru sjeverozapad – jugoistok, a poprečna širina joj je najviše 10 km. Područjem oko grada prevladava vruća pustinjska klima (BWh) i temperature se kreću od 0° do 50°C.

Historija
---------

*Glavni članak: Historija Irana*
Behbahan se ne spominje u niti jednom historijskom tekstu prije vladavine Timura odnosno 14. vijeka. Prvotno se razvijao kao ruralno naselje 10-ak km južno od Aradžana, važnog historijskog grada čije se ruševine danas prostiru uz Marun na oko 4,0 km². Nakon razarajućih mongolskih prodora, Aradžanovi stanovnici naselili su obližnji Behbahan čime započinje njegov urbani razvoj. U dolini oko grada pronađen je niz arheoloških lokaliteta koja se datiraju od posljednjeg perioda Elama nadalje. Za vrijeme vladavine Mozafaradin-šaha oko Behbahana su izgrađeni kanati i kanali za vodoopskrbu, a 1949. izgrađen je i veliki tunel za dovod vode iz Maruna koji služi za navodnjavanje. Oko 15 km sjeveroistočno od Behbahana podignuta je i Marunska brana.

Kvartovi
--------

Kvartovi starog dijela grada su Masdžid-e Bardi, Pahlavanan, Karvansara, Gačpazan, Šah-Fazl, Sadat, Lab-e Ab, Darviš, Sabzpušan, Tahtkašan, Mohseniha, Memarha, Malahan, Govd-e Čahak, Govd-e Bakal, Mejdan, Horasaniha, Aga Pir Hajdar, Bazar-e Nov, Mahal-e Pir, Ahangarha, Bu-Aliha i Darvišha, a novi kvartovi uključuju Čamanak, Šaher-e Nov, Dul-Fekari, Falaka-je Bid-e Boland i Pol-e Kaem.

Ekonomija
---------

*Glavni članak: Ekonomija Irana*
Tokom 1980-ih godina približno 60% stanovnika Behbahanskog okruga bilo je zaposleno u poljoprivredi, a ostatak od 40% u industrijskom i uslužnom sektoru. U okolici grada postojalo je 45.000 ha poljoprivrednih površina od čega je 15.000 ha navodnjavano. Godišnja proizvodnja 1985. uključivala je 52.500 tona pšenice i ječma, 28.000 tona datulja, 1220 tona riže i 250 tona sezama. Na zapadu okruga aktivna je industrija nafte i prirodnog plina, dok se u samom gradu nalazi velika cementara. Stanovništvo je tradicionalno bavi i proizvodnjom kvalitetnih tepiha koji se u velikim količinama izvoze u Kuvajt i UAE. Izvoz dobara dugo se vremena vršio preko Ahvaza, no izgradnjom prometnica danas se industrijski i poljoprivredni proizvodi uglavnom izvoze preko luka u Bandar-e Dejlamu i Bušeheru.

Promet
------

*Glavni članak: Promet Irana*
Kroz Behbahan prolaze dvije državne prometnice: cesta 45 koja ga povezuje s Ramhormuzom na sjeverozapadu i lučkim Bandar-e Dejlamom odnosno obalom Perzijskog zaljeva na jugu, te cesta 86 s Omidijom i Ahvazom na sjeverozapadu odnosno Gačsaranom i Širazom na jugoistoku. Manjim lokalnim cestama povezan je i s ruralnim naseljima na sjeveroistoku. Najbliži aerodromi Behbahanu su Bahregan i Mahšaher.

Veze
----

* Huzestan

Izvori
------

1. 1 2  (`fa`)(`en`) Statistical Centre of Iran (2006.). *2.8. Citis with a population of 100,000 and more*. Teheran: Iranian ministry of the Interior.
2. 1 2 3 4 5 6 7 8 9 10 11 12 13 14 15  (`en`) Eqtedārī, Aḥmad (15. 12. 1989.). *Behbehān*, Encyclopædia Iranica. New York: Columbia University.

| * p
* r
* u
Gradovi u Iranu |
| --- |
| Glavni grad | Teheran |
| Velegradovi(> 1,000.000 st.) | Mašhad • Isfahan • Tabriz • Karadž • Širaz • Ahvaz • Kom |
| Veći gradovi(> 100.000 st.) | Kermanšah • Urmija • Zahedan • Rašt • Kerman • Hamadan • Arak • Jazd • Ardabil • Bandar Abas • Islamšaher • Kazvin • Zandžan • Horamabad • Sanandadž • Gorgan • Sari • Kašan • Babol • Golestan • Kods • Malard • Dezful • Borudžerd • Homeinišaher • Abadan • Varamin • Sabzevar • Nadžafabad • Nišapur • Amol • Šahrijar • Save • Hoj • Kaemšaher • Karčak • Bodžnurd • Sirdžan • Bušeher • Birdžand • Ilam • Malajer • Bukan • Maraga • Rafsandžan • Nasimšaher • Mahabad • Sakez • Zabol • Gonbad-e Kabus • Šahrud • Šahrekord • Pakdašt • Šahinšaher • Semnan • Horamšaher • Marvdašt • Andimešk • Torbat-e Hejdarije • Marand • Mijandoab • Mahšaher • Bandar-e Anzali • Šahreza • Masdžid-Sulejman • Džahrom • Ize • Kašmar • Dorud • Behbahan • Iranšaher • Jasudž |